Manden havde købt et jagtgevær på hjemmesiden Gul & Gratis. Han gemte det under sin seng, indtil han om søndagen savede det over og lagde det i bagagerummet i sin bil. Så kørte han hen til sin gravide ekskæreste og skød hende og hendes nye kæreste med deres fælles datter som vidne.

Mange husker sikkert sagen fra Langeland, hvor jalousi førte til drab på en kvinde. Episoden står ikke alene. Det sker mange gange hvert år. Drab og vold mod kvinder er den mest udbredte krænkelse af menneskerettighederne – også herhjemme.

Alligevel hører vi igen og igen politikere hylde den danske ligestilling, for vi er langt foran og endda forbillede for resten af verden, lyder det. Men det er en myte. Vi har ikke ligestilling i Danmark. Derfor har vi stiftet partiet Feministisk Initiativ.

I 2000 vedtog vi i Danmark en ligestillingslov, der skulle sikre lige repræsentation og lige muligheder for mænd og kvinder. Loven skulle fjerne de sidste knaster på vejen til reel ligestilling. Hvordan ser det så ud i dag, 17 år efter?

Jo, ser du: For hver gang, mænd i Danmark tjener 100 kroner, tjener kvinder kun 87 kroner. Hver gang, et nyt barn kommer til verden, tager faren i gennemsnit 31 dages barsel, mens moren tager 297 dage. Hvert år udsættes 33.000 kvinder for partnervold. Årligt tjekker knap 2.000 kvinder og 2.000 børn ind på et lokalt krisecenter.

Mænds levealder og sundhed skal være på niveau med kvinders. Og kvinders løn skal være på niveau med mænds

Omvendt halter mænds helbred efter kvindernes, og de lever i gennemsnit 4-5 år kortere. I 2015 udgjorde kvinder kun 15 procent på toplederniveau. Ifølge en fremskrivning fra Institut for Menneskerettigheder vil der gå 129 år, før der er lige så mange kvindelige som mandlige topledere.

Det går med andre ord rigtig dårligt for ligestillingen i Danmark. Den udvikling, som kvindebevægelser i over 100 år har kæmpet for, er stagneret. Mens vores nordiske nabolande udgør top-4 over de mest ligestillede lande i verden, røg Danmark sidste år – for andet år i træk – ned ad listen. Denne gang landede vi på en pinlig 19.-plads.

Hvordan i alverden kan det gå til, fristes man til at spørge. Men svaret er ganske enkelt, at ingen partier i Danmark har formået at sætte ligestilling øverst på den politiske dagsorden. Politikerne bruger simpelthen ikke de instrumenter, som konkret kunne modvirke de strukturer, der fastholder ulighed mellem kønnene.

I stedet har vi en regering, der har fjernet reglen om kønsopdelt lønstatistik for virksomheder med under 35 ansatte, afskaffet gratis psykologhjælp til voldsramte kvinder, afskaffet fattigdomsgrænsen og indført kontanthjælpsloftet, som rammer kvindelige enlige forsørgere særlig hårdt. De har samtidig beskåret indsatsen for udsatte kvinder globalt, lempet reglerne om store virksomheders andel af kvinder i bestyrelser og fjernet kvindeprogrammer for forskere.

Hvis udviklingen forsætter mod et mere kønsopdelt og ulige samfund, så kommer vores børn til at vokse op i et samfund, der er mindre ligestillet end det, deres forældre voksede op i

Det vil vi ikke acceptere! Hvis udviklingen forsætter mod et mere kønsopdelt og ulige samfund, så kommer vores børn til at vokse op i et samfund, der er mindre ligestillet end det, deres forældre voksede op i. Vi vil have reel ligestilling om 29 år – ikke om 129. Derfor kan vi ikke vente længere.

Vi skal værne om de rettigheder, vi allerede har, så de ikke forsvinder. Og vi skal kæmpe for flere reelle lige muligheder for alle uanset køn, alder, etnicitet, funktionsniveau, opholdsstatus og uddannelse.

Det kan vi ikke gøre uden politiske mandater. Derfor har vi stiftet Danmarks første feministiske parti, Feministisk Initiativ.

Vi har brug for et feministisk parti, der kan udfordre det individualistiske samfund, vi lever i, hvor vi har glemt, at det private er politisk. Fædre og medmødre skal have flere barselsrettigheder, end de har i dag. Antallet af kvinder, som årligt udsættes for vold, skal nedbringes. Mænds levealder og sundhed skal være på niveau med kvinders. Og kvinders løn skal være på niveau med mænds.

Det virker indlysende, og alligevel er Danmark ikke engang på vej i mål. Derfor er der brug for Feministisk Initiativ.